**ELŐTERJESZTÉS**

**Tiszavasvári Város Önkormányzata**

**Képviselő-testületének**

**2026. január 29-én tartandó rendes ülésére**

**Az előterjesztés tárgya: A Tiva-Szolg Nonprofit Kft. által ellátott egészségügyi feladatok jövőbeli ellátása**

**Az előterjesztés előadója:** Balázsi Csilla polgármester

**Az előterjesztést témafelelőse:** Gazdagné dr. Tóth Marianna osztályvezető

**Ügyiratszám:** TPH/……………/2026.

**Az előterjesztést véleményező bizottságok a hatáskör megjelölésével:**

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.9. pontja |
| Szociális és Humán Bizottság | SZMSZ 5. melléklet 1.1. pontja |

**Az ülésre meghívni javasolt szervek, személyek:**

|  |  |  |
| --- | --- | --- |
| Dr. Groncsák Andrea | Tiva-Szolg Kft ügyvezető | groncsakandrea@gmail.com |
| Dr. Molnár Tímea | Kornisné Központ intézményvezető | kornisnekozpont01@gmail.com |

**Egyéb megjegyzés:**

……………………………………………………………………………………………………………………………………………………………………………………………………

Tiszavasvári, 2026. január 23.

**Gazdagné dr. Tóth Marianna**

**témafelelős**

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel.: 42/ 520-500 Fax: 42/ 275-000 Email: [tvonkph@tiszavasvari.hu](mailto:tvonkph@tiszavasvari.hu)

**E L Ő T E R J E S Z T É S**

**- a Képviselő-testülethez -**

**A Tiva-Szolg Nonprofit Kft. által ellátott egészségügyi feladatok jövőbeli ellátásáról**

**Tisztelt Képviselő - testület!**

Az egészségügyi ellátórendszer jövőbeli működésével kapcsolatban a képviselő-testület 197/2025. (VII.31.) Kt. számú határozatával arról döntött, hogy új költségvetési szervet alapít az alábbi egészségügyi feladatok ellátására: járóbeteg szakellátás szakorvosi és nem szakorvosi feladatok, iskola-egészségügyi ellátás, vérvételi hely, egészségügyi alapellátási feladatok koordinálása, szervezése.

Az új egészségügyi intézményhez történő kapacitásátcsoportosítással, a működési engedély megszerzésével kapcsolatos nehézségek korábban már ismertetésre kerültek. Talán az egyik legnagyobb feladat, hogy az új költségvetési szerv bekerüljön abba a kormányrendeletbe, mely alapján bértámogatásra lesz jogosult. A Kornisné Központnál ez 1 éves időtartamba került és a jogszabály alapján 6 hónapra visszamenőleg kapja meg az intézmény a bértámogatást. Ez kb. 25 millió Ft kiesést eredményezett számunkra. Fontos még megemlíteni, hogy szünetelő szakrendelésekre (jelenleg a szemészet és a fül-orr gégészet) nem kapna az új költségvetési szerv működési engedélyt. Ezen óraszámokat tehát át kellene csoportosítani olyan szakellátásra, amely igényli a többlet óraszámot, de a többlet óraszámokhoz természetesen orvos is kell, aki ezt ellátja. Ezek hiányában elveszítenénk az óraszámokat.

A problémák megoldása érdekében egyeztetésre került sor dr. Szondi Zita országos kórházi főigazgató-helyettes asszonnyal, aki megerősítette, hogy fentiek valós félelmek. A kormányrendeletre nincs ráhatásuk, illetve az is tény, hogy szünetelő szakmára nem lehet működési engedélyt szerezni. Mindezek ismeretében újabb belső egyeztetések következtek, melynek eredményeként arra a következtetésre jutottunk, hogy az egészségügyi feladatok egy szervezeten belüli ellátása jelenleg most az elsődleges feladatunk.

Amennyiben a Kornisné Központnál marad a járóbeteg szakellátás, nem kell működési engedélyezési eljárást lefolytatni, így nem veszítjük el a szünetelő szakrendelések óraszámát, és ami a legfontosabb a bértámogatás igényléséhez szükséges kormányrendeletben szerepel a Kornisné Központ, ezáltal nem lesz bevételkiesés. Ez az a szempont, ami döntő volt esetünkben.

A feladatok gazdasági társaságból történő kivonását követően felmerült annak lehetősége, hogy az egészségügyi és szociális feladatok ellátására külön-külön költségvetési szerv jöjjön létre. A részletes szakmai és gazdasági áttekintés alapján azonban megállapítható, hogy a feladatok egy integrált költségvetési szervben történő ellátása indokoltabb és hatékonyabb megoldást jelent.

Egy költségvetési szerv esetén, egységes költségvetés mellett a működés jobban tervezhető, a humánerőforrás egy intézményen belül rugalmasabban átcsoportosítható. Az egészségügyi és szociális feladatok egy költségvetési szervben történő ellátása engedélyezési, működtetési, finanszírozási és intézményvezetési szempontból is egyszerűbb, költséghatékonyabb és racionálisabb megoldást jelent, miközben erősíti az önkormányzati kontrollt.

Az önkormányzat célja az egészségügyi és szociális feladatellátás hosszú távon is fenntartható, gazdaságos és jogszabályoknak megfelelő megszervezése. Mindezek miatt javaslom a Tiva-Szolg Nonprofit Kft által ellátott egészségügyi feladatok átadását a Kornisné Központ részére. Ennek főbb lépéseit az alábbiakban ismertetem:

Az egészségügyi ellátórendszer fejlesztéséről szóló 2006. évi CXXXII. tv. 7.§(4) bekezdése értelmében: A fenntartó kezdeményezheti a saját fenntartásában lévő szolgáltatói közötti kapacitásátcsoportosítást, azzal, hogy az átcsoportosítás a szolgáltatók összkapacitásának mennyiségét nem változtathatja meg.

A Tiva-Szolg Nonprofit Kft-nél lévő egészségügyi feladatok közül a fizioterápia és gyógytorna kapacitások átadása a Kornisné Központ részére időigényesebb folyamat, ugyanis ez esetben magát a működési engedélyezési eljárást meg kell előznie a kapacitás átadási/átcsoportosítási eljárásnak is.

Ennek megfelelően a Tiva-Szolg Nonprofit Kft. által ellátott nem közfinanszírozott **fizioterápia ellátás** szakmai főcsoporton belül **gyógytorna** szakmára **heti 30 óra, fizioterápia** szakmára **heti 25 óra nem szakorvosi feladatok óraszámainak átadása szükséges** a Kornisné Központ részére. Erről a kapacitás átcsoportosításról a fenntartónak kell döntenie, mely döntésében annak is szerepelnie kell, hogy saját fenntartásában lévő egészségügyi szolgáltatói közötti átcsoportosításról van szó, valamint hogy ezzel egyidejűleg a területi ellátási kötelezettség is átkerül a Tiva-Szolg Nonprofit Kft-től a Kornisné Központhoz. Ezt a fenntartói döntést kell megküldeni az illetékes vármegyei kórháznak, aki támogató vélemény esetén továbbítja azt a Nemzeti Népegészségügyi és Gyógyszerészeti Központ (NNGYK) felé, aki dönt a kapacitásátcsoportosítások engedélyezéséről.

Ezt követően kell a működési engedély iránti kérelmet a Kornisné Központnak benyújtania majd az ESZENY rendszeren keresztül. Várható, hogy helyszíni ellenőrzésre is kijön az engedélyező hatóság, de a működési engedély megszerzésével vélhetően nem merül fel probléma, hiszen a feladathoz szükséges finanszírozási, személyi és tárgyi feltételek jelenleg is adottak.

Az egészségügyi ellátórendszer fejlesztéséről szóló 2006. évi CXXXII. tv. végrehajtásáról szóló 337/2008. (XII.30.) Korm.rendelet 8.§ (1) bekezdése értelmében az alábbi nyilatkozatok csatolása szükséges lesz a kapacitásátcsoportosítási kérelem benyújtásakor:

**„8. §** (1) A Tv. 7. §-a alapján kezdeményezett átcsoportosítási kérelemhez csatolni kell:

a)

b) az átcsoportosítás részletes szakmai indokolását,

c) az egészségügyi szolgáltató és fenntartója nyilatkozatát az átcsoportosítás fenntarthatóságáról,

d) az egészségügyi szolgáltató nyilatkozatát arról, hogy biztosítani tudja az egészségügyi szolgáltatások nyújtásához szükséges szakmai minimumfeltételekről szóló rendelet által előírt személyi és tárgyi feltételeket az átcsoportosítással érintett szakmák tekintetében,

e) az egészségügyi szolgáltató nyilatkozatát arról, hogy az átcsoportosítással létrejövő állapot nem ütközik az egészségügyi szolgáltató pályázatban vállalt kötelezettségeibe, és megfelel a Tv. 4/A. § (3)–(6) bekezdésében meghatározott feltételeknek.”

Fentiekről a fenntartónak önállóan, illetve a meghatározott esetekben a Kornisné Központtal közösen kell majd nyilatkoznia.

A Tiva-Szolg Nonprofit Kft. által ellátott iskolaegészségügyi és vérvételi hely feladatok átvétele vélhetően egyszerűbb folyamat, a fenntartói döntést követően az erre vonatkozó működési engedélyeket a Kornisné Központnak kell megszereznie. Jelenleg az iskolaegészségügyi ellátáson belül az iskolavédőnői körzeteinek összevonásával kapcsolatos egyeztetés van folyamatban a Tiva-Szolg Nonprofit Kft-vel, melyről külön előterjesztés készül a képviselő-testület részére.

A Vasvári Pál u. 6. szám alatti feladatellátási hely ugyanazon feltételekkel kerül használatba adásra a Kornisné Központ részére, mint ahogyan most a Tiva-Szolg Nonprofit Kft-nek van. A Tiva-Szolg Nonprofit Kft. tulajdonában lévő feladatellátást szolgáló tárgyi eszközök ingyenesen kerülnek a Kornisné Központ használatába. Ezen szerződéseknek, megállapodásoknak a működési engedély benyújtásakor kell rendelkezésre állniuk, melyet ahogyan fentebb már jeleztem megelőz a kapacitásátcsoportosítás iránti eljárás.

A Kornisné Központon belül az egészségügyi feladatok (játóbeteg szakellátás) ellátása jelenleg is egy önálló szervezeti egység keretein belül valósul meg, mely egység önálló vezetővel rendelkezik. A Kornisné Központhoz kerülő egészségügyi feladatok ellátása, koordinálása ezen egységhez tartozna. Az intézmény szervezeti struktúráját tehát az egészségügyi feladatátszervezés nem érinti.

Munkavállalók szempontjából munkáltató személyében bekövetkező változás történik. A Kft-nél 1 fő iskolavédőnő, 3 fő gyógytornász/fizioterapeuta és 1 fő laborasszisztens (vérvételt végző személy) látja el jelenleg az egészségügyi feladatokat egészségügyi szolgálati jogviszony, illetve munkaviszony keretében. Mindannyian napi 8 órás jogviszonnyal rendelkeznek. Rajtuk kívül természetesen más személyek is látnak el az egészségügyi feladatellátáshoz köthető feladatokat (takarító, könyvelő, bér-és tb ügyintéző, gazdasági vezető). A takarítást, előjegyzést végző személy közfoglalkoztatásban áll, ez változatlan formában történhet a jövőben is.

A Tiva-Szolg Nonprofit Kft. alapító okiratának módosítása (egészségügyi feladatok és telephely törlése miatt) és a vele kötött közszolgáltatási szerződés módosítása szükséges. A közszolgáltatási szerződésből is ki kell, hogy kerüljenek az egészségügyi feladatok, valamint a finanszírozást is érinti a változás.

A Kornisné Központ alapító okiratának módosítása is szükséges lesz az egészségügyi feladatok átvétele miatt.

Mindezekről a képviselő-testületnek kell majd dönteni és elfogadni a használati és egyéb szerződéseket, alapító okirat módosításokat, melyekre a következő testületi üléseken kerül sor.

Jelen előterjesztés keretében arról kell döntenie a képviselő-testületnek, hogy az egészségügyi feladatokat nem egy új költségvetési szerv létrehozásával kívánja ellátni, hanem a már meglévő és jelenleg is egészségügyi (járóbeteg szakellátás) feladatokat is ellátó költségvetési szerve, azaz a Korninsé Központon keresztül. Ahogyan már fentebb is írtam ez a folyamat nem lesz gyors, de engedélyeztetési oldalról egyszerűbb.

Kérem a Tisztelt Képviselő-testületet, hogy az előterjesztést megtárgyalni, és a határozat-tervezetet jóváhagyni szíveskedjen.

Tiszavasvári, 2026. január 23.

**Balázsi Csilla**

**polgármester**

**határozat-tervezet**

**Tiszavasvári Város Önkormányzata**

**Képviselő-testülete**

**…./2026. (I.29.) Kt. számú**

**határozata**

(mely egyben a Tiszavasvári Településszolgáltatási és Vagyonkezelő Nonprofit Kft. …/2026. (….) számú alapítói döntése)

**A Tiva-Szolg Nonprofit Kft. által ellátott egészségügyi feladatok jövőbeli ellátásáról**

Tiszavasvári Város Önkormányzata Képviselő-testületeAz egészségügyi ellátórendszer fejlesztéséről szóló 2006. évi CXXXII. tv. 7.§(4) bekezdésében és 155.§ (1) bekezdés b) és 155.§ (1a) bekezdés b) pontjában foglalt felhatalmazás alapján az alábbi határozatot hozza:

**1.Dönt arról**, hogy „**Az egészségügyi ellátórendszer jövőbeli működéséről**” szóló, Tiszavasvári Város Önkormányzata Képviselő-testülete **197/2025. (VII.31.) és 237/2025. (IX.25.) Kt. számú határozatait visszavonja.**

**2.Dönt arról**, **hogy a** hogy a 100%-os tulajdonában álló **Tiszavasvári Településszolgáltatási és Vagyonkezelési Nonprofit Korlátolt Felelősségű Társaság** (székhely: 4440 Tiszavasvári, Báthori utca 6., cégjegyzékszáma: 15-09-063127, képviseli: dr. Groncsák Andrea ügyvezető) **által ellátott egészségügyi feladatok ellátására** (gyógytorna és fizioterápia szakellátás, iskola-egészségügyi ellátás, vérvételi hely), valamint az egészségügyi alapellátási feladatok koordinálására, szervezésére a saját fenntartásában álló **Kornisné Liptay Elza Szociális és Gyermekjóléti Központ költségvetési szervet jelöli ki.** Az egészségügyi feladatellátás átvétele jogutódlással történik. A feladatellátás kezdő időpontjaként a feladatellátáshoz szükséges működési engedélyek véglegessé válásának és finanszírozási szerződések megkötésének időpontját határozza meg.

**3.Dönt arról**, hogy a 100%-os tulajdonában álló **Tiszavasvári Településszolgáltatási és Vagyonkezelési Nonprofit Korlátolt Felelősségű Társaság** (székhely: 4440 Tiszavasvári, Báthori utca 6., cégjegyzékszáma: 15-09-063127, képviseli: dr. Groncsák Andrea ügyvezető) egészségügyi szolgáltató **alábbiakban részletezetett kapacitásait átcsoportosítja**

1. **gyógytorna (szakmakód: 5711, ellátási forma: J1),**

a kapacitás mennyisége: heti 30 nem szakorvosi óra

az ellátás progresszivitási szintje: általános járóbeteg szakellátás

ellátási kötelezettséggel érintett ellátási terület: Tiszavasvári, Tiszadada, Tiszaeszlár, Szorgalmatos, Tiszalök

1. **fizikoterápia/fizioterápia (asszisztensi tevékenységként) (szakmakód: 5722, ellátási forma: J4)**

a kapacitás mennyisége: heti 25 nem szakorvosi óra

az ellátás progresszivitási szintje: általános járóbeteg szakellátás

ellátási kötelezettséggel érintett ellátási terület: Tiszavasvári, Tiszadada, Tiszaeszlár, Szorgalmatos, Tiszalök, Tiszadob

**a saját fenntartásában lévő másik egészségügyi szolgáltató, a Kornisné Liptay Elza Szociális és Gyermekjóléti Központ** (székhely: 4440 Tiszavasvári, Vasvári Pál utca 87., képviseli: dr. Molnár Tímea intézményvezető) **javára.**

4. A kapacitás átcsoportosítással egyidejűleg a területi ellátási kötelezettség is átkerül a Kornisné Liptay Elza Szociális és Gyermekjóléti Központhoz.

5.Felkéri a polgármestert, hogy a kapacitásátcsoportosítás iránti kérelmet, a szükséges mellékletekkel nyújtsa be a Szabolcs-Szatmár-Bereg Vármegyei Oktatókórház, mint irányító vármegyei intézményen keresztül a Nemzeti Népegészségügyi és Gyógyszerészeti Központnak.

Határidő: 2026. február 15. Felelős: Balázsi Csilla polgármester

6. Felkéri a polgármestert, hogy készítse el és terjessze a képviselő-testület elé a Kornisné Liptay Elza Szociális és Gyermekvédelmi Központ és a Tiva-Szolg Nonprofit Kft. alapító okiratának módosítását, készítse elő az egészségügyi feladatellátás Kornisné Liptay Elza Szociális és Gyermekvédelmi Központhoz történő kerülése érdekében a működési engedélyéhez szükséges fenntartói/tulajdonosi hatáskörbe tartozó nyilatkozatokat, ingó, ingatlanvagyon használatára vonatkozó megállapodásokat, munkavállalókra vonatkozó döntéseket.

Határidő: kapacitásátcsoportosításról Felelős: Balázsi Csilla polgármester

szóló NNGYK döntés követően,

esedékességkor, illetve az előkészítés folyamatosan