**ELŐTERJESZTÉS**

**Tiszavasvári Város Önkormányzata Képviselő - testületének**

**2026. január 29-én tartandó rendes ülésére**

**Az előterjesztés tárgya:** **Iskolavédőnői körzetek összevonása**

**Melléklet:**

**Az előterjesztés előadója**: Balázsi Csilla polgármester

**Az előterjesztés témafelelőse**: Gazdagné dr. Tóth Marianna osztályvezető

**Ügyiratszám**: TPH/1416-1/2026.

**Az előterjesztést véleményező bizottságok a hatáskör** **megjelölésével:**

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.30. pontja |
|  |  |

**Az ülésre meghívni javasolt szervek, személyek:**

|  |  |
| --- | --- |
| dr. Groncsák Andrea Tiva-Szolg Nonprofit Kft. ügyvezetője | groncsakandrea@gmail.com |
|  |  |

Egyéb megjegyzés: -

Tiszavasvári, 2026. január 28.

**Gazdagné dr. Tóth Marianna**

**témafelelős**

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

Témafelelős: Gazdagné dr. Tóth Marianna

**ELŐTERJESZTÉS**

* **a Képviselő-testülethez –**

**Iskolavédőnői körzetek összevonásáról**

**Tisztelt Képviselő-testület!**

A Tiva-Szolg Nonprofit Kft. ügyvezetője iskola-egészségügyi ellátáson belül iskolavédőnői körzettel kapcsolatos döntés meghozatala érdekében kereste meg a fenntartó önkormányzatot. Levelében az alábbiakat ismerteti:

„Tiszavasvári Város Önkormányzata

4440 Tiszavasvári, Városháza tér 4.

Tisztelt Polgármester Asszony!

Tisztelt Képviselő-testület!

Az egészségügyi alapellátásról szóló 2015. évi CXXIII. törvény 5.§ (1) bekezdésének e) pontja szerint a települési önkormányzat az egészségügyi alapellátás körében gondoskodik az iskola-egészségügyi ellátásról. Tiszavasvári Város Önkormányzata erre a feladatellátásra a Tiva-Szolg Nonprofit KFT-vel kötött Közszolgáltatási Szerződést.

Az iskola-egészségügyi ellátásról szóló 26/1997.(IX.3.) NM rendelet 2.§ (1)-(2) bekezdése szerint „ Az iskola-egészségügyi ellátást valamennyi nevelési-oktatási intézményre kiterjesztve kell intézményenként vagy több intézmény ellátásának közös biztosításával megszervezni. Az iskola-egészségügyi ellátást az iskolaorvos teljes vagy részmunkaidőben, a védőnő teljes vagy részmunkaidőben, illetve a területi védőnő körzetéhez tartozó feladatként végezheti. Az iskola-egészségügyi ellátást végző iskolaorvos és védőnő tevékenységét a gyermek, a tanuló háziorvosával (házi gyermekorvosával), illetőleg területi védőnőjével egyeztetve és vele együttműködve végzi.

Az oktatási intézményben amennyiben a tanulók létszáma a 800 főt eléri, akkor teljes munkaidőben iskola-védőnői feladatot végző iskolavédőnőt kell biztosítani. Az iskolavédőnő az oktatási intézmény(ek)ben összesen 1000 főt láthat el, ha a 800 főt meghaladó tanulói létszám iskola-védőnői ellátása más módon nem biztosítható.”

Az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Korm. rendelet 21. § (7) bekezdése szerint: „ Ellátási érdekből az oktatási intézmény(ek)ben ellátandó létszám a teljes munkaidőben iskola- és ifjúság-egészségügyi feladatokat ellátó védőnővel működő iskola- és ifjúságegészségügyi szolgálat esetében a külön jogszabályban meghatározott tanulói létszámtól eltérhet az alsó határtól 10%-kal, a felső határtól 20%-kal, ezen esetekben a szolgáltató az alsó határnak megfelelő 800 pont, illetve a felső határnak megfelelő 1000 pont szerinti díjra jogosult. Amennyiben a tanulói létszámtól való negatív irányú eltérés esetén a tanulók létszáma alapján számított pontszám meghaladja a 800 pontot, akkor a számított pontszámnak megfelelő finanszírozási díj kerül kifizetésre.”

Fentiekre tekintettel tehát 800-(800\*0,1)=720 fő, azaz 720 főnél kevesebb és 1000+(1000\*0,2)=1200 fő, azaz 1200 főnél több tanuló esetén nem finanszíroz a NEAK.

Tiszavasváriban jelenleg 3 iskola védőnői körzet van, melyből egyet a területi védőnői rendszerhez csatolva az állam lát el (Magiszter Alapítványi Óvoda, Általános Iskola, Gimn., Szakgimn., és Szakközépiskola), két körzetben pedig cégünk a feladatellátás biztosítója. A Tiva-Szolg Nonprofit KFT-nél az iskolavédőnői feladatellátás jelenlegi létszám és finanszírozási adatait a 1. sz. melléklet mutatja.

A táblázat adataiból látjuk, hogy a tanulói létszám alapján 2026-ban egyik körzetre sem kapunk normatív finanszírozást. Amennyiben a következő években nem lesz drasztikus változás a létszám adatokban /nem várható/, akkor tartós lesz a jelenlegi körzetek kiesése a finanszírozásból.

2023. január 1. napjától megszűnt a helyi önkormányzatok egészségügyi alapellátási körzetek kialakítására irányuló jogalkotási kötelezettsége, és egyben lehetősége is, figyelemmel arra, hogy ezen feladat önkormányzati feladat helyett állami feladattá vált, amelyet a praxiskezelő végez. Az Eatv. 18. § (2) bekezdés j) pontja és a jogalkotásról szóló 2010. évi CXXX. törvény (a továbbiakban: Jat.) 13.§ (1) bekezdésének összevetéséből következően, a felhatalmazás jogosultjának változása esetén lehetőség van arra, hogy a régi felhatalmazás alapján született jogszabály addig maradjon hatályban, amíg az új jogkörgyakorló, jelen esetben a praxiskezelő, meg nem hozza döntését, vagyis 2027. december 3 1-ig ki nem alakítja városunkban az alapellátás körzeteit.

A Nemzeti Népegészségügyi és Gyógyszerészeti Központ (továbbiakban: NNGYK) a honlapján 2023. január 19-i dátummal az alábbiak szerint módosította a „védőnői körzet kialakítás véleményezése” tájékoztatót: „az eljárás során az országos tisztifőorvos véleményezési kötelezettsége megszűnt, a továbbiakban az NNGYK nem látja el az ilyen feladatot.” A háziorvosi körzetek ellátásának biztosításával kapcsolatos feladatokról és egészségügyi alapellátások körzetei kialakításának eljárásrendjéről szóló 48/2023. (XI.22.) BM rendelet 1.§ (2) bekezdése alapellátási körzet fogalom alatt csak háziorvosi, házi gyermekorvosi és fogorvosi körzetet nevesít.

Az iskola-egészségügyi ellátásról szóló 26/1997. (IX. 3.) NM rendelet 1. § (3) (4) bekezdései alapján az iskola-egészségügyi feladatot ellátó védőnők szakmai irányítás támogatását a kollegiális védőnői mentorrendszeren keresztül az Országos Kórházi Főigazgatóság látja el. Az Országos Kórházi Főigazgatóság szakmai irányítás támogatásával létrehozott kollegiális védőnői mentorrendszer illetékességi területéhez tartozó iskola-egészségügyi feladatot ellátó védőnők kötelesek együttműködni az illetékes kollegiális védőnői mentorral.

A területi védőnői ellátásról szóló 49/2004. (V.21.) ESzCsM rendelet 9. számú melléklete szabályozza a kollegiális védőnői mentorrendszer működését. A melléklet 3. pontja alapján a kollegiális védőnői mentor végzi az illetékességi területén működő védőnők tevékenységének szakmai irányítás támogatását az Országos Kórházi Főigazgatóság szakmai iránymutatásai alapján. A 6. a) pont értelmében a kollegiális védőnői mentor mentorálási feladatait képezi:

- szakmai program, munkaterv elkészítése a járásban dolgozó védőnői munka összehangolása, fejlesztése, a népegészségügyi feladatok ellátása,

- szakmai összehangolás a fenntartóval a védőnői körzetek kialakításában, körzethatár módosításában.

**Az iskola-védőnői körzetek kialakítása tehát jelenleg az önkormányzat feladatkörébe tartozik,** figyelembe véve a kollegiális védőnői mentor szakmai iránymutatását.

Mint említettük, jelenleg a cégünkhöz tartozó 2 körzet egyike sincs finanszírozva a létszámhoz kötött fejkvóta szerinti díjjal. A finanszírozás megőrzéséhez az alábbi megoldást javasoljuk:

**A két körzetet összevonjuk, és 1 fő iskolavédőnő látja el a feladatot**. Ebben az esetben a jelenlegi létszám adatok alapján 1055 főre 1000 pont lenne finanszírozva, ami a jelenlegi pontértéket figyelembe véve (januárban 451,970 Ft., és ez az érték az év folyamán minimális, tizedes értékű változást mutathat) havi 451 970 Ft. Az igényelhető bértámogatás jelenleg 479 907 Ft., a védőnői kiegészítő pótlék 33 000 Ft., tehát az egy körzetre eső támogatás összesen 964 877 Ft. Ez a támogatási összeg teljes mértékben fedezi a jelenleg a feladatellátásban részt vevő, egészségügyi szolgálati jogviszonyban álló védőnő 2020. évi C. tv. 1/A. melléklete szerint megállapított bérét és járulékát.

Megkerestük a Szabolcs-Szatmár-Bereg Vármegyei Oktatókórház Vármegyei Védőnői Szolgálati Osztályának vezetőjét, hogy véleményezze a javasolt körzet összevonást, azonban eddig még nem kaptunk választ megkeresésünkre.

Előzetes tájékozódásunk alapján a Nemzeti Népegészségügyi és Gyógyszerészeti Központ 25644-10/2023/EÜIG. számon kiadott „Szakmai, módszertani iránymutatás a vezető védőnői feladatok végrehajtásának egységes eljárásához” című szakmai anyagban található 2/b. számú mellékletben megadott adatok feldolgozása is szükséges a vélemény kialakításához. Ebben azt vizsgálja a véleményező, hogy az adott havi óraszámban, meghatározott tanulói létszámmal ellátott körzetben a tanulókkal való személyes találkozás mértéke nem haladja-e meg az ajánlott max. óraszámot, ill. munkaidő-arányt. (A melléklet csatolva.) A melléklet adataiból látható, hogy a kialakítandó 1 körzet esetében az ajánlott maximális értékektől minimális mértékben eltérő számokat kapunk.

Tekintettel arra, hogy **az iskolavédőnői ellátási körzet kialakítás jelenleg önkormányzati feladat,** bízunk benne, hogy a körzet összevonás a védőnői feladatellátás szakmai színvonalának sérelmét nem okozza.

**Tisztelettel:**

**Dr. Groncsák Andrea**

**ügyvezető”**

1. **melléklet**

**2026. 01.01-2026.12.31. időszak várható létszám és finanszírozási adatai**

|  |  |  |  |  |  |
| --- | --- | --- | --- | --- | --- |
| **körzet** | **A védőnői ellátást nyújtó szervezeti egység adatai** | **Az ellátást nyújtó védőnő neve:** | **A területi védőnői szolgálat ellátási területe és az ellátott gondozottak száma:** | | **Ellátottak száma összesen:** |
| 1. | SZEAK kód: 150097805 Működési formája: teljes munkaidős | helyettesként: Puskás Bernadett | Nevelési-oktatási intézmény megnevezése: Tiszavasvári Kabay János Általános Iskola Ellátottak száma: 706 fő |  | 706 fő  (kevesebb, mint 720 fő) |
| 2. | SZEAK kód: 150097812 Működési formája: teljes munkaidős | Puskás Bernadett | Nevelési-oktatási intézmény megnevezése :Tiszavasvári Váci Mihály Református Gimnázium Ellátottak száma: 118 fő | Nevelési-oktatási intézmény megnevezése :Nyh-i SZC Tiszavasvári Szakgimnáziuma, Szakközépiskolája és Koll . Ellátottak száma: 231 fő | 349 fő  (kevesebb, mint 720 fő) |
|  |  |  | Finanszírozott létszám és pont összesen: | | 1055 fő |

A Tiva-Szolg Nonprofit Kft. a két iskolavédőnői körzet összevonását javasolja, tekintettel arra, hogy a létszámadatok miatt jelenleg nem kapunk egyik körzetre sem finanszírozást. A tanulói létszámok azt mutatják, hogy amennyiben 1 körzet lenne, az 1 körzetre járó finanszírozás teljes mértékben fedezné az 1 fő védőnő bérét és járulékát. Az összevonással kapcsolatban felmerül egy módszertani útmutatóban foglalt ajánlás, mely azt vizsgálja, hogy az adott havi óraszámban, meghatározott tanulói létszámmal ellátott körzetben a tanulókkal való személyes találkozás mértéke nem haladja-e meg az ajánlott maximum óraszámot, ill. munkaidő-arányt. A Kft. által csatolt adattábla szerint kis mértékben magasabb óraszámokat kapunk az ajánlott maximum óraszámtól. Bízunk benne, hogy ez csupán egy ajánlás, nem bír kötelező erővel. Tekintettel arra, hogy mindent meg kell tennünk annak érdekében, hogy az iskolavédőnői ellátásra megfelelő finanszírozásban részesüljünk, javaslom az iskolavédőnői körzetek összevonását.


Kérem a Tisztelt Képviselő-testületet az előterjesztés megtárgyalását követően hozza meg döntését.

Tiszavasvári, 2026. január 28.

**Balázsi Csilla**

**polgármester**

**előterjesztés melléklete**

****

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ TESTÜLETÉNEK**

**...../2026. (…..) Kt. sz.**

**határozata**

**Iskolavédőnői körzetek összevonásáról**

Tiszavasvári Város Önkormányzata Képviselő-testülete az egészségügyi alapellátásról szóló 2015. évi CXXIII. törvény 5.§ (1) bekezdés e) pontjában kapott felhatalmazás alapján az alábbi döntést hozza:

**Dönt** a Tiszavasvári Város közigazgatási területén **jelenleg működő kettő iskolavédőnői körzet** (1. körzet: Szolgálati kódja: 150097805, ÁNTSZ kódja: 001065110, 2. körzet: Szolgálati kódja: 150097812, ÁNTSZ kódja: 001077140) **egy iskolavédőnői körzetté történő összevonásáról**.

**Felkéri** az iskola-egészségügyi feladatokat ellátó Tiva-Szolg Nonprofit Kft. ügyvezetőjét, hogy az iskolavédőnői körzet összevonással kapcsolatban a működési engedély módosítása és a finanszírozási szerződés módosítása ügyében az illetékes szerveknél eljárjon.

Határidő: azonnal Felelős: Dr. Groncsák Andrea ügyvezető

Felkéri a polgármestert, hogy a döntésről tájékoztassa a Tiva-Szolg Nonprofit Kft. ügyvezetőjét.

Határidő: azonnal Felelős: Balázsi Csilla polgármester